Title: Kirjelomake suomeksi.
Author: Marja Granlund
Last saved by: VM VM
Manager: PKL
Company: VM
Document comments: Kirjelomake suomeksi. Siirry kentästä toiseen sarkaimella tai enterillä. Tekstikentät ovat vapaasti muotoiltavissa, kun poistat asiakirjan suojauksen (Työkalut-Poista asiakirjan suojaus).

| VALTIOVARAINMINISTERIÖ | Asettamispäätös | VM117:00/2003
| | 21.10.2003 |

    
     
     

Uuden kielilain täytäntöönpanon tukihanke

Asettaminen

Valtiovarainministeriö on asettanut hankkeen tukemaan uuden, 1.1.2004 voimaan astuvan kielilain täytäntöönpanoa ja soveltamista. Hankkeessa pyritään esimerkkien ja kokeilujen kautta löytämään tapoja järjestää palveluja ja asiointimahdollisuuksia siten, että kansalaiset  saavat joustavasti palveluja omalla äidinkielellään. Hankkeessa tehdään  myös ehdotuksia valtiovarainministeriön ohjausmekanismien kehittämiseksi tukemaan uuden kielilain täytäntöönpanoa sekä käynnistetään soveltuvin osin tätä tukevia toimenpiteitä. 

Toimikausi 

Hankkeen toimikausi on 21.10.2003-15.12.2004. 

Hankkeessa laaditaan väliraportti  1.2.2004 mennessä. Väliraportissa kuvataan hallinnonala- tai virastokohtaisesti mahdollisuuksia järjestää toimintoja uuden kielilain edellyttämällä tavalla sekä esitellään mahdollisesti käynnistyvät kokeilut. 

Tausta

Vuoden 2004 alussa astuvat voimaan sekä uusi hallintolaki  että uusi kielilaki. Uuden hallintolain tarkoituksena on taata hyvän hallinnon ja oikeusturvan toteutuminen. Asiointi viranomaisessa on järjestettävä hallinnon asiakkaan kannalta mahdollisimman tehokkaalla ja tarkoituksenmukaisella tavalla. Viranomaisten on käytettävä asiallista, selkeää ja ymmärrettävää kieltä. Asiakkaalla on hallintolain mukaan oikeus käyttää omaa kieltään viranomaisessa asioidessaan sen mukaisesti, kuin tästä erikseen muussa lainsäädännössä säädetään tai kuten Suomea sitovista kansainvälisistä sopimuksista johtuu.

Uusi kielilaki korvaa vanhan vuodelta 1922 olevan kielilain ja se koskee perustuslain mukaisia kansalliskieliä suomea ja ruotsia. Lain tavoitteena on turvata kielellisten oikeuksien toteutuminen myös käytännössä.  Viranomaisten on oma-aloitteisesti huolehdittava yksilön kielellisten oikeuksien toteutumisesta ilman että hänen tarvitsee erikseen vedota niihin.

Asioidessaan valtion viranomaisessa jokaisella on oikeus valintansa mukaan käyttää suomea tai ruotsia. Uusi laki antaa kuitenkin viranomaisille useita mahdollisuuksia järjestää asiointimahdollisuudet  käytännössä parhaaksi koetulla tavalla. Erityislainsäädännössä on  lisäksi useita säännöksiä kielellisistä oikeuksista koskien asiointia ja palvelua eri hallinnonaloilla. Saamen kielen käyttämisestä asiointikielenä on  myös säädetty erikseen.

Uutta kielilakia on myös noudatettava valtion liikelaitoksissa sekä silloin kun yksityiset yhtiöt, järjestöt, säätiöt ja henkilöt viranomaisten toimeksiannosta hoitavat hallintotehtäviä tai tarjoavat palveluja.

Samanaikaisesti uuden kielilain kanssa astuu voimaan laki julkisyhteisöjen henkilöstöltä vaadittavasta kielitaidosta. Viranomaisten edellytetään varmistautuvan siitä että virkaan nimitettävillä ja palvelukseen otettavilla on kyseisen työtehtävän edellyttämä kielitaito. Myös kielitutkintoja uudistetaan siten, että niiden avulla voidaan nykyistä paremmin osoittaa todellinen kielitaito.

Valtioneuvoston on vaalikausittain annettava eduskunnalle kertomus kielilainsäädännön soveltamisesta. Suomen ja ruotsin kielen lisäksi kertomuksessa käsitellään ainakin saamen ja romanin kieltä sekä viittomakieltä. Tämän tiedonannon valmistelee oikeusministeriö.

Suomen Kuntaliitto on käynnistänyt oman ”Kielipalvelusitoumus-hankkeensa” kielilain täytäntöönpanoksi lähinnä kunnissa ja kuntayhtymissä.

Tavoitteet

Hankkeen tavoitteina on edistää  uuden kielilain  ja samalla myös uuden hallintolain tavoitteiden toteutumista käytännön asiointi- ja palvelutilanteissa.

Tehtävät

Hankkeen tehtävinä on

•	selvittää, miten ohjausjärjestelmiä voidaan kehittää siten, että kansalaisten kielelliset oikeudet toteutuvat. Esimerkkeinä on mm. kielellisten oikeuksien toteutumisen huomioonottaminen tulossopimuksissa ja eri yhteyksissä käytetyissä palvelujen laatukriteereissä.

•	selvittää, miten  henkilöstöpoliittisin toimenpitein  ja uutta palkkausjärjestelmää käyttöönotettaessa voidaan edistää kielilain toimeenpanoa ja turvata se, että kussakin tehtävässä toimivalla on kyseisen tehtävän edellyttämä kielitaito. 

•	esimerkkejä hyödyntämällä ja kokeiluja käynnistämällä sekä näistä tiedottamalla edistää viranomaisten toimintojen järjestämistä siten, että palvelut voidaan tarjota joustavasti asiakkaiden äidinkielellä.

Hankkeen organisointi

Hankkeen toteuttamiseksi asetetaan työryhmä, jossa ovat edustettuina valtiovarainministeriö, oikeusministeriö ja opetusministeriö sekä eräitä valtion asiakaspalvelun ja viranomaisasioinnin kannalta keskeisiä virastoja, jotka tuovat hankkeeseen käytännön kokemuksia. Virastojen edellytetään toteuttaneen järjestelyjä, joiden avulla kielilain vaatimukset voidaan ottaa huomioon tai käynnistävän tähän tavoitteeseen pyrkiviä kokeiluja. Lisäksi hankkeeseen pyydetään osallistujaksi Suomenruotsalaisten kansankäräjien edustaja. Hankkeen pääasiallinen toteuttamisvastuu on valtiovarainministeriön hallinnon kehittämisosastolla. 

Työn kuluessa kuullaan asiantuntijoina valtion liikelaitosten edustajia, sekä sellaisia virastoja, jotka ovat antaneet palvelujaan ulkopuolisen tahon tuotettaviksi. Kunnallishallinnon ja  Suomen Kuntaliiton vastaaviin hankkeisiin pidetään  yhteyttä tarkoituksenmukaisella tavalla.

Hankkeen työryhmän kokoonpano on

Neuvotteleva virkamies Marja Granlund, valtiovarainministeriö, pj,
Neuvotteleva virkamies Asko Lindqvist, valtiovarainministeriö, 
Hallitusneuvos Markku Kuusela, oikeusministeriö
Neuvotteleva virkamies Edvard von Flittner, sisäasiainministeriö
Vanhempi hallitussihteeri Salla Rinne, opetusministeriö
Johtaja Kari Huhtala, verohallitus
Apulaisjohtaja Eino Hämäläinen, Tullihallitus
Viestintäpäällikkö Tarja-Riitta Nissinen, ulkomaalaisvirasto
Vs. hallintopäällikkö Taina Vuorinen, Varsinais-Suomen työvoima- ja elinkeinokeskus 
Folktingssekreterare Erik Mickwitz, Svenska Finlands Folkting
Ylitarkastaja Hannu Koivurinta, valtiovarainministeriö 
OTK Antti Nironen, valtiovarainministeriö, sihteeri  31.12.2003 asti
Toimistosihteeri Irene Linnanvirta, valtiovarainministeriö, hankesihteeri

Kustannukset ja rahoitus

Työryhmätyöskentelystä aiheutuvat kustannukset maksetaan momentilta 28.80.20. Mahdollisen muun rahoituksen tarpeesta ja määrästä päätetään väliraportin valmistumisen yhteydessä.

Ministeri 				Ulla-Maj Wideroos

Ylijohtaja 				Jorma Karjalainen

JAKELU
	Työryhmä
	Valtioneuvoston hankerekisteri

TIEDOKSI
	Ministeriöt
	Verohallitus
	Tullihallitus
	Ulkomaalaisvirasto
	TE-keskukset
	Svenska Finlands Folkting
	Kuntaliitto

VALTIOVARAINMINISTERIÖ	PL 28   00023 VALTIONEUVOSTO	PUH. (09) 16001